કોઈ મિત્ર કે સ્વજનને આપણે કોઈક કામ સોંપીએ અને એ કામ કરી આપવામાં એ વ્યક્તિ આપણી દૃષ્ટિએ નિષ્ફળ પુરવાર થાય, તો આપણે તેને ફરી વાર એવું જ કોઈ કામ સોંપવું કે ન સોંપવું, આવો એક પ્રશ્ન એક પાઠકે કર્યો છે. પ્રશ્ન થવો સ્વાભાવિક છે, પણ ઘણાબધા માણસોએ પોતાના અનુભવ ઉપરથી એવું તારણ કાઢ્યું છે કે આપણે કોઈ પણ વ્યક્તિને સોંપેલી અમુક જવાબદારી તે પૂરી ન કરી શકે, તો તેની શક્તિમાં આપણે વિશ્વાસ ગુમાવી દેવો ન જોઈએ. કોઈ પણ કામમાં કોઈ વ્યક્તિ એક વાર નિષ્ફળ જાય એટલે તે વ્યક્તિ હવે કોઈ પણ જવાબદારી માટે લાયક નથી એવું માનવું ન જોઈએ. કોઈ પણ વ્યક્તિને એટલો અધિકાર હોવો જોઈએ કે તેની પ્રથમ નિષ્ફળતાને વચ્ચે લાવ્યા વગર સફળ થવાની એક બીજી તક મળવી જોઈએ.